**รายการ “รัฐสภาของเรา”**

**“การเลือกตั้งประธานาธิบดีสหรัฐ 2016 : ผลกระทบต่อโลก ผลกระทบต่อไทย”**

**วันพุธที่ 2 พฤศจิกายน ๒๕๕๙**

**สถานีวิทยุกระจายเสียงรัฐสภา**

**\_\_\_\_\_\_\_\_\_\_\_\_\_\_**

 **โดย**

**นางสาวกนกวรรณ อรุณศรีโสภณ**

**นักวิเคราะห์นโยบายและแผนชำนาญการ**

**ช่วยราชการในตำแหน่งนิติกร**

**กลุ่มงานเลขาธิการสภาผู้แทนราษฎร
ปฏิบัติหน้าที่สำนักงานศูนย์ประชาคมอาเซียน
ของสำนักงานเลขาธิการสภาผู้แทนราษฎร**

**เกริ่นนำ**

เนื่องจากจะมีการเลือกตั้งประธานาธิบดีสหรัฐคนใหม่ กระบวนการที่ผ่านมาคือ การสรรหาตัวแทนพรรค Democrat และ Republican โดยในส่วนของพรรค Democrat เป็นการต่อสู้กันระหว่าง Hillary Clinton กับ Bernie Sanders ซึ่งจากการหยั่งเสียงครั้งล่าสุดที่เรียกว่า Super Tuesday ปรากฏว่า Clinton ชนะ Sanders อย่างท่วมท้น จึงพอทำให้เห็นได้ว่า ตัวแทนพรรค Democrat น่าจะเป็นนาง Clinton

ส่วนในฝั่งของพรรค Republican เป็นการต่อสู้กันหลายคน แต่หลักๆมี 3 คนคือ Donald Trump กับ Ted Cruz และ Marco Rubio ซึ่งปรากฏว่า การหยั่งเสียงของพรรคใน Super Tuesday Trump
ได้รับคะแนนเสียงอย่างท่วมท้น จึงเห็นแนวโน้มว่า ในที่สุด Trump น่าจะเป็นตัวแทนพรรค Republican

ดังนั้น การชิงชัยตำแหน่งประธานาธิบดีในครั้งนี้ จึงน่าจะเป็นการต่อสู้กัน ระหว่าง Clinton
กับ Trump เราจึงน่าจะมาวิเคราะห์ว่า Clinton และ Trump มีแนวนโยบาย ทั้งนโยบายภายในประเทศ
และต่างประเทศ แตกต่างกันอย่างไร และถ้าหากใครได้เป็นประธานาธิบดี จะส่งผลกระทบต่อโลก ต่อภูมิภาคอาเซียน และต่อไทยอย่างไร

----------------------------------------------------------------------------------------------------------------------------------

**คำถาม ผลกระทบต่อโลก ต่อภูมิภาค และต่อไทย หาก Clinton ได้เป็นประธานาธิบดี เป็นอย่างไร**

**คำตอบ**

ก่อนอื่น ในภาพรวมแล้ว ไม่ว่าใครจะมาเป็นประธานาธิบดี ก็ไม่น่ามีผลดีต่อโลกสักเท่าไร
แต่ถ้าเปรียบเทียบแล้ว ผลกระทบในทางลบ จะมีมากกว่า หาก Trump ได้เป็นประธานาธิบดี

ไม่ว่าใครจะมาเป็นประธานาธิบดี แต่แนวโน้มที่จะเกิดขึ้นแน่นอนคือ สหรัฐกำลังเสื่อมอำนาจ
ลง ในขณะที่มหาอำนาจใหม่ อาทิ จีน รัสเซีย จะมีบทบาทอำนาจมากขึ้นเรื่อยๆ ระบบหนึ่งขั้วอำนาจกำลัง
จะเปลี่ยนไปเป็นระบบหลายขั้วอำนาจ แต่สหรัฐก็จะพยายามยื้อ ให้ระบบหนึ่งขั้วอำนาจคงอยู่ให้ยาวนานที่สุด ยื้อให้สหรัฐครองความเป็นเจ้าในโลก เป็นอภิมหาอำนาจอันดับหนึ่งของโลกให้ยาวนานที่สุด

ดังนั้น ไม่ว่าใครจะมาเป็นประธานาธิบดี ก็ยึดเป้าหมายนี้เหมือนกันทั้งสองคน คือจะมี grand strategy เหมือนกัน จะแตกต่างกัน ก็เพียงวิธีการเท่านั้น คือถ้าหากเป็นประธานาธิบดีที่มาจาก

พรรค Democrat ซึ่งรวมถึง Hillary Clinton จะนิยมให้วิธีที่นิ่มนวลในการครองโลก โดยใช้มาตรการทางการทูตและความร่วมมือต่างๆ แต่หากเป็นประธานาธิบดีที่มาจากพรรค Republican ซึ่งรวมถึง Donald Trump จะใช้ไม้แข็งในการครองโลก โดยเน้นมาตรการทางทหารเป็นหลัก

สำหรับในภาพรวม นโยบายต่างประเทศของ Clinton จะเป็นการสานต่อนโยบายของ Obama
แต่จะมีความแข็งกร้าวมากขึ้น Clinton ดูจะรู้เรื่องนโยบายต่างประเทศมากกว่า Obama เพราะเคยเป็นรัฐมนตรีต่างประเทศมาก่อน

แต่ความแข็งกร้าวของนโยบาย Clinton จะทำให้ความขัดแย้งในโลก ทวีความรุนแรงมากขึ้น
โดยสหรัฐน่าจะมีปัญหากับรัสเซียและจีนมากขึ้น รวมทั้งจะทำให้ตะวันออกกลางมีปัญหามากขึ้น โดยรวมแล้วนโยบาย Clinton ถือว่ามีผลกระทบในเชิงลบต่อโลก แต่ถ้าไปเปรียบเทียบกับ Trump ก็จะเป็นคนละเรื่อง เพราะนโยบายของ Trump จะส่งกระทบในเชิงลบต่อโลกอย่างมากมายมหาศาล

..............................................................................................................................................................................

**คำถาม สำหรับนโยบายของ Clinton ต่อตะวันออกกลาง เป็นอย่างไร**

**คำตอบ**

สำหรับนโยบายของ Clinton ต่อตะวันออกกลาง โดยเฉพาะนโยบายต่อ ISIS คือ จะต้องพิชิตและชนะ ISIS ให้ได้ โดยมียุทธศาสตร์และมาตรการที่ค่อนข้างละเอียด รัดกุม และครอบคลุม ทั้งมาตรการข่าวกรอง การโจมตีทางอากาศ การใช้กองกำลังพิเศษ และความร่วมมือจากพันธมิตร NATO และชาติอาหรับ

นอกจากนี้ Clinton มีนโยบายตัดเส้นทางการเงิน การคว่ำบาตร การทำสงครามอุดมการณ์ต่อสู้แนวคิดหัวรุนแรง และมาตรการในอินเตอร์เน็ตเพื่อป้องกันการปลุกระดมแนวคิดหัวรุนแรง ซึ่งหาก Clinton ได้เป็นประธานาธิบดี และสามารถแปลงยุทธศาสตร์เหล่านี้ไปสู่การปฏิบัติ ก็จะช่วยแก้ปัญหาการก่อการร้ายสากลได้ในระดับหนึ่ง

สำหรับปัญหาซีเรีย Clinton สนับสนุนกลุ่มต่อต้านเพื่อโค่นล้มรัฐบาล Assad  และมีแผนจัดตั้งรัฐบาลสายกลาง มีข้อเสนอจัดตั้งเขตปลอดภัยสำหรับผู้ลี้ภัย นอกจากนี้ Clinton สนับสนุนให้รับผู้ลี้ภัยชาวซีเรียหลายหมื่นคนเข้าประเทศ ดังนั้น นโยบายของ Clinton น่าจะเป็นผลดี และเป็นผลบวกต่อวิกฤตการณ์ในตะวันออกกลาง

เช่นเดียวกับในกรณีอิหร่าน ซึ่ง Clinton สนับสนุนข้อตกลงที่รัฐบาล Obama ได้เจรจากับอิหร่าน
แต่ Clinton มีท่าทีแข็งกร้าวที่จะใช้มาตรการต่างๆ รวมทั้งมาตรการทางทหาร เพื่อบีบให้อิหร่านปฏิบัติ
ตามข้อตกลง เพื่อยุติการพัฒนาพลังงานนิวเคลียร์ ซึ่งดูแล้ว หาก Clinton เดินตามแนวทางนี้ ก็จะทำให้วิกฤตอิหร่านคลี่คลายลง

………………………………………………………………………………………………………………………………………………………….

**คำถาม นโยบายอื่นที่เป็นประเด็นของ Clinton เป็นอย่างไร**

**คำตอบ**

**ปัญหาภาวะโลกร้อน**

Clinton ให้ความสำคัญกับความร่วมมือกับประชาคมโลก ในการแก้ปัญหาภาวะโลกร้อน ซึ่งจะเป็นผลดีต่อการแก้ปัญหาดังกล่าวในอนาคต

**การค้า**

Clinton ต่อต้านการทำ FTA โดยเฉพาะ TPP เพราะต้องการเอาใจแรงงานอเมริกัน ซึ่งต่อต้าน FTA โดยมองว่า FTA จะทำให้คนอเมริกันตกงาน ดังนั้น นโยบายการค้าของ Clinton จะตรงข้ามกับนโยบายการค้าของโอบามา ซึ่งการที่ Clinton ต่อต้าน FTA จะทำให้สหรัฐมีมาตรการกีดกันทางการค้าหนักขึ้น จะทำให้ระบบการค้าเสรีของโลกปั่นป่วน และอาจจะนำไปสู่สงครามการค้าได้

**คำถาม นโยบายที่เกี่ยวกับเอเชียและไทยของ Clinton เป็นอย่างไร**

**คำตอบ**

ไม่ว่าใครจะมาเป็นประธานาธิบดี ก็จะมี grand strategy เหมือนกันคือ การครองความเป็นเจ้า
ในเอเชียให้ได้ยาวนานที่สุด จะต่างกันก็แต่วิธีการโดย Clinton จะมีวิธีการที่ใช้มาตรการที่นุ่มนวล โดยเฉพาะมาตรการทางการทูตและเศรษฐกิจในครองเอเชีย ส่วน Trump จะใช้มาตรการทางทหารเป็นหลักในการครองเอเชีย

Clinton ยังไม่ประกาศจุดยืนหรือนโยบายชัดเจนต่อเอเชีย แต่มีความเป็นไปได้ว่า นโยบายหลักน่าจะเป็นการสานต่อนโยบายของ Obama ที่เน้นยุทธศาสตร์ rebalancing ที่จะเป็นยุทธศาสตร์ในเชิงรุกมากขึ้น ซึ่งผลกระทบก็ไม่น่าจะมีอะไรแตกต่างไปจากผลกระทบจากนโยบายของรัฐบาล Obama คือเกือบทุกอย่างจะเหมือนเดิม ยกเว้นก็แต่ในกรณีของ TPP ซึ่ง Clinton มีท่าทีต่อต้าน TPP และหาก Clinton ไม่เอา TPP ไทยและเอเชียก็ต้องจับตาดูว่า ยุทธศาสตร์การค้าใหม่ของ Clinton ต่อเอเชีย จะมีรูปร่างหน้าตาอย่างไร

กล่าวโดยสรุป หาก Clinton ได้เป็นประธานาธิบดี จะส่งผลกระทบต่อโลก ต่อเอเชีย และต่อไทย ในทางลบไม่มากนัก โดยรวมแล้ว เกือบทุกอย่างจะเหมือนเดิม แต่หาก Trump  ได้เป็นประธานาธิบดี จะส่งผลกระทบต่อโลกเป็นอย่างมาก

………………………………………………………………………………………………………………………………………………………….

**คำถาม ผลกระทบต่อโลก ต่อภูมิภาค และต่อไทย หาก Trump ได้เป็นประธานาธิบดี จะเป็นอย่างไร**

**คำตอบ**

แนวนโยบายต่างประเทศของ Trump แตกต่างจากนโยบายของ Clinton อย่างสิ้นเชิง เป็นนโยบายแบบอนุรักษ์นิยม ขวาจัด แบบสุดโต่ง Trump โจมตี Obama ว่า ทำให้อเมริกาอ่อนแอ Trump จะทำให้อเมริกากลับมายิ่งใหญ่อีกครั้งหนึ่ง ด้วยการเสริมสร้างแสนยานุภาพทางทหารอย่างเต็มที่

ดังนั้น หาก Trump ได้เป็นประธานาธิบดี และดำเนินนโยบายต่างประเทศตามความคิดของเขา จะทำให้โลกปั่นป่วนเป็นอย่างมาก เพราะเขามีแนวคิดสุดโต่งเกือบทุกเรื่อง จึงทำให้ชาวโลกหวาดวิตก ถึงขั้นบางคนกลัวว่า จะเกิดสงครามโลกครั้งที่ 3

…………………………………………………………………………………………………………………………………………………………..

**คำถาม แนวคิดของ Trump ที่จะก่อให้เกิดผลกระทบอย่างยิ่งต่อเสถียรภาพความมั่นคงของโลก คืออะไร**

**คำตอบ**

แนวคิดของ Trump จะก่อให้เกิดผลกระทบอย่างยิ่งต่อเสถียรภาพความมั่นคงของโลก เพราะ Trump มีแนวคิดที่เรียกว่า โดดเดี่ยวนิยม หรือ Isolationism เขาเผยแพร่แนวคิดนี้มาเกือบ 30 ปีแล้ว และเขาก็ยังมีความเชื่อในแนวคิดนี้อยู่ Trump เชื่อว่า พันธมิตรของสหรัฐ ต่างเอาเปรียบสหรัฐทั้งสิ้น

เขาตั้งคำถามว่า ทำไมสหรัฐต้องปกป้องญี่ปุ่น เกาหลีใต้ และ NATO ด้วย เขามองว่า สหรัฐไม่ได้อะไรจากพันธมิตร และหากเขาเป็นประธานาธิบดี จะบีบให้พันธมิตรรับผิดชอบตัวเอง

แนวคิดเช่นนี้ จะทำให้ทั้งโลกปั่นป่วน จะทำให้พันธมิตร NATO ปั่นป่วน โลกจะสูญเสียดุลยภาพแห่งอำนาจ และรัสเซียจะเหิมเกริมมากขึ้นในการขยายอิทธิพลในยุโรป

สำหรับในเอเชีย พันธมิตรก็จะปั่นป่วนหมด ซึ่งรวมถึงญี่ปุ่น เกาหลีใต้และอาเซียน เอเชียจะเสียดุลยภาพแห่งอำนาจ โดยการเฉพาะการถ่วงดุลอำนาจจีน

Trump เชื่อว่า พันธมิตรทุกประเทศ เอาเปรียบสหรัฐ ทำให้เขาไม่ไว้ใจใครเลย ทำให้เขาไม่ไว้ใจ
ในประเทศไหนเลย พันธมิตรจึงกลายเป็นศัตรูกับสหรัฐหมด ในที่สุด สหรัฐภายใต้การนำของ Trump
ก็จะดำเนินนโยบายแบบ go it alone หรือ “ข้ามาคนเดียว”

…………………………………………………………………………………………………………………………………………………………..

**คำถาม สำหรับนโยบายของ Trump ต่อตะวันออกกลาง เป็นอย่างไร**

**คำตอบ**

หาก Trump ได้เป็นประธานาธิบดี ตะวันออกกลางจะลุกเป็นไฟ

มาตรการต่อต้านการก่อการร้ายของ Trump เช่น การห้ามชาวมุสลิมเข้าประเทศ การใช้กำลังทหารบดขยี้ ISIS  ทิ้งระเบิดบ่อน้ำมันในอิรัก และสังหารครอบครัวของนักรบ ISIS มาตรการเหล่านี้เป็นฝันร้าย
ของมนุษยชาติ ที่จะทำให้ปัญหาการก่อการร้ายลุกลามบานปลายกันไปใหญ่

เช่นเดียวกับในกรณีของอิหร่าน Trump ต่อต้านข้อตกลงนิวเคลียร์ ที่ Obama ทำกับอิหร่าน
โดยบอกว่าเป็นข้อตกลงที่เลวร้ายมาก ทำให้อเมริกาเสียเปรียบ และคุกคามอิสราเอล ไม่เห็นด้วยกับการยกเลิกการคว่ำบาตรอิหร่าน โดยบอกว่า จะหยุดยั้งการมีอาวุธนิวเคลียร์ของอิหร่านด้วยมาตรการทางทหารและเศรษฐกิจ ดังนั้น ปัญหาอิหร่านอาจจะลุกลามบานปลายไปเช่นเดียวกัน

…………………………………………………………………………………………………………………………………………………………..

**คำถาม สำหรับนโยบายของ Trump ต่อ** **FTA เป็นอย่างไร**

**คำตอบ**

Trump ต่อต้านการทำ FTA และ TPP โดยมองว่า FTA เป็นหายนะ NAFTA ก็เป็นหายนะ ทำให้คนอเมริกันตกงาน เขาบอกว่า ถ้าได้เป็นประธานาธิบดี จะเจรจา NAFTA ใหม่ หรือยกเลิกไปเลย ด้วยเหตุนี้
เขาจึงต่อต้าน TPP อย่างเต็มที่ โดยบอกว่า สหรัฐจะไม่ได้ประโยชน์อะไรจาก TPP เลย

แนวนโยบายต่อต้านการค้าเสรีเช่นนี้ จะหนักกว่านโยบายของ Clinton หลายเท่า จะทำให้สหรัฐ
เป็นประเทศที่กีดกันทางการค้าอย่างหนัก และจะนำไปสู่สงครามการค้า Trump มีนโยบายที่จะใช้มาตรการทางภาษีเล่นงานลงโทษประเทศต่างๆ

Trump จะลงโทษบริษัทสหรัฐที่ย้ายโรงงานไปประเทศอื่น โดยจะคิดภาษี 35 % สำหรับรถยนต์บริษัทสหรัฐที่ผลิตในเม็กซิโก ที่จะส่งกลับมาขายในสหรัฐ มาตรการต่างๆ เหล่านี้ จะทำให้เศรษฐกิจโลก และระบบการค้าโลก ปั่นป่วนไปหมด

…………………………………………………………………………………………………………………………………………………………..

**คำถาม นโยบายอื่นที่เป็นประเด็นของ Trump เป็นอย่างไร**

**คำตอบ**

**ภาวะโลกร้อน**

Trump มีแนวคิดอนุรักษ์นิยมแบบสุดโต่ง เขาไม่เชื่อว่ามีปัญหาภาวะโลกร้อนเกิดขึ้นจริง และคิดว่าไม่ต้องไปแก้ปัญหาอะไร ในขณะที่อเมริกาต้องลดการปล่อยก๊าซเรือนกระจก ซึ่งจะกระทบต่อเศรษฐกิจของสหรัฐเป็นอย่างมาก แต่ในขณะที่จีนซึ่งปล่อยก๊าซเรือนกระจกมากเป็นอันดับหนึ่งของโลกกลับไม่ต้องทำอะไร

แนวคิดของ Trump จะส่งผลกระทบในเชิงลบเป็นอย่างมากต่อการแก้ปัญหาภาวะโลกร้อน

…………………………………………………………………………………………………………………………………………………………

**คำถาม นโยบายที่เกี่ยวกับเอเชียและไทยของ Trump เป็นอย่างไร**

**คำตอบ**

Trump ยังไม่มีนโยบายชัดเจนต่อเอเชีย แต่ที่ Trump จะเน้นคือ เรื่องการสร้างแสนยานุภาพ
ทางทหาร และการเล่นงานจีน

Trump เสนอว่า จะเสริมสร้างกำลังทางทหารในทะเลจีนใต้และทะเลจีนตะวันออก เพื่อปิดล้อมจีน และป้องกันจีนไม่ให้ครอบงำภูมิภาค

Trump มีท่าทีเป็นปฏิปักษ์ต่อจีนเป็นอย่างมาก โดยมองว่า สินค้าราคาถูกจากจีน ทำให้ต้องปิดโรงงานอเมริกันกว่า 5 หมื่นแห่ง ทำให้คนอเมริกันตกงานกว่า 10 ล้านคน เงินหยวนมีค่าต่ำกว่าราคาจริง
40 % ดังนั้น ในวันแรกที่ Trump เป็นประธานาธิบดี จะประกาศให้จีนเป็นประเทศที่บิดเบือนค่าเงินและ
จะลงโทษจีนด้วยการขึ้นภาษีสินค้าจีน สหรัฐสูญเสียรายได้กว่า 3 แสนล้านเหรียญจากการละเมิดทรัพย์สินทางปัญญา จีนบีบให้บริษัทอเมริกันถ่ายโอนเทคโนโลยีให้กับบริษัทของจีน และจีนยังขาดมาตรฐานแรงงานและสิ่งแวดล้อม Trump จึงจะตอบโต้นโยบายการค้าที่ไม่เป็นธรรมของจีนในทุกรูปแบบ

สำหรับเกาหลีเหนือ Trump เคยมีข้อเสนอให้โจมจีนเกาหลีเหนือด้วยกำลังทางทหาร

แนวนโยบายของ Trump ต่อเอเชียในลักษณะนี้ จะก่อให้เกิดความขัดแย้งระหว่างสหรัฐกับจีน
ซึ่งจะมีผลกระทบในเชิงลบเป็นอย่างมาก ต่อเสถียรภาพ และความมั่นคงของเอเชีย และจะกระทบมาถึงประเทศไทยด้วย

…………………………………………………………………………………………………………………………………………………………..

**คำถาม ข้อจำกัดนโยบายของ Trump เป็นอย่างไร**

**คำตอบ**

จากที่ได้วิเคราะห์มาข้างต้น โดยเฉพาะการวิเคราะห์ในส่วนของ Trump เป็นการวิเคราะห์แบบ worst-case scenario แต่เป็นที่โชคดีของชาวโลก ที่ยังมีข้อจำกัดและอุปสรรคหลายประการ ที่จะทำให้ Trump ไม่สามารถแปลงนโยบายของเขาไปสู่การปฏิบัติได้ 100 %

ข้อจำกัดประการแรกคือ ระบบการเมืองอเมริกันมีลักษณะ check and balance ตรวจสอบและถ่วงดุล ประธานาธิบดีไม่มีอำนาจล้นฟ้า ฝ่ายนิติบัญญัติ สภา Congress จะมีบทบาทในการป้องปรามไม่ให้ Trump ดำเนินนโยบายแบบสุดโต่ง ประชาชนชาวอเมริกันเอง ก็จะออกมาต่อต้าน หาก Trump ดำเนินนโยบายสายเหยี่ยว ขวาจัดเกินไป

ประการที่สอง เป็นเรื่องปกติ ที่ในช่วงการหาเสียงเลือกตั้ง ผู้สมัครจะเสนอนโยบายแบบสุดโต่ง แต่เมื่อเป็นประธานาธิบดี ก็จะลงความสุดโต่งลง ดังนั้น ประธานาธิบดี Trump ก็อาจจะทำได้แค่ 50 % (แต่ 50 % ของ Trump ก็คงจะทำให้โลกปั่นป่วนไม่น้อย)

ประการที่สาม มีความเป็นไปได้ว่า ในที่สุดแล้ว Trump อาจพ่ายแพ้การเลือกตั้งประธานาธิบดี
เพราะนโยบายสุดโต่งของเขา คงจะทำให้คนอเมริกันจำนวนไม่น้อย หันไปเลือก Clinton แทน

ประการที่สี่ Trump ไม่ได้รับการสนับสนุนอย่างเต็มที่จากคนในพรรค Republican ดังนั้น สส. พรรค Republican ในสภา Congress รวมทั้ง สส.พรรค Democrat ซึ่งเป็นพรรคฝ่ายค้าน ก็จะเป็นแรงต้านสำคัญต่อนโยบายขวาจัดของ Trump ในสภา Congress ในอนาคตได้

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*